**Návrh obsahu všeobecne záväzného predpisu**

**k zákonu č. ... /2025 Z. z. o psychologickej činnosti a psychoterapeutickej činnosti a o zmene a doplnení niektorých zákonov**

**NARIADENIE**

**vlády Slovenskej republiky**

z ... 2025

**o spôsobe ďalšieho vzdelávania, hodnotení vzdelávania, sústave špecializačných odborov a sústave certifikovaných činností v súvislosti s výkonom psychologickej činnosti a psychoterapeutickej činnosti**

Návrh nového všeobecne záväzného právneho predpisu k zákonu č. ... /2025 Z. z. o psychologickej činnosti a psychoterapeutickej činnosti a o zmene a doplnení niektorých zákonov (ďalej len „návrh zákona“) sa viaže na § 21 ods. 3 návrhu zákona.

Nariadenie vlády Slovenskej republiky upraví spôsob ďalšieho vzdelávania psychológa a psychoterapeuta, ktorý nie je zdravotníckym pracovníkom, sústavu špecializačných odborov a sústavu certifikovaných činností. Právna úprava vzdelávania psychológov a psychoterapeutov, ktorí sú zdravotníckymi pracovníkmi vrátane nariadenia vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností nie je dotknutá.

Všeobecne záväzný predpis obsahuje všeobecné ustanovenia o spôsobe ďalšieho vzdelávania psychológov a osôb, ktoré spĺňajú kritériá na zaradenie do certifikačnej prípravy v certifikovanej pracovnej činnosti psychoterapia, ktorými sú najmä odborná spôsobilosť podľa § 8 ods. 2 písm. a) návrhu zákona a vykonávanie praxe v certifikovaných pracovných činnostiach pod odborným dohľadom odborného garanta pre tieto činnosti po celú dobu štúdia až do doby získania odbornej spôsobilosti na ich samostatné vykonávanie. Súčasne obsahuje minimálne štandardy pre špecializačné a certifikačné študijné programy, vrátane obsahu a rozsahu teoretického a praktického vzdelávania a kritérií pre získanie odbornej spôsobilosti v príslušnom študijnom programe. Ďalej obsahuje ustanovenia o sledovaní a hodnotení ďalšieho vzdelávania osôb registrovaných podľa § 31 návrhu zákona, podrobnosti o kritériách a spôsobe hodnotenia sústavného vzdelávania a podrobnosti o výkone činností spojených s akreditáciou študijných programov ďalšieho vzdelávania a vzdelávacej ustanovizne Ministerstvom zdravotníctva Slovenskej republiky, najmä podmienky akreditácie a podmienky vydania osvedčenia o akreditácii, vrátane povinností vzdelávacej ustanovizne.

Obsah všeobecne záväzného predpisu je v súlade reformou v oblasti starostlivosti o duševné zdravie, ktorú Ministerstvo zdravotníctva Slovenskej republiky realizuje v rámci Plánu obnovy a odolnosti SR, Komponentu 12: Humánna, moderná a dostupná starostlivosť o duševné zdravie, Reformy 1: Koordinovaná medzirezortná spolupráca a regulácia v nadväznosti na preukázateľne vysoký nárast duševných porúch alebo problémov súvisiacich s ohrozením duševného zdravia a fungovania obyvateľov Slovenskej republiky.